ফজরের নামাজের পর আমবয়ানের মধ্যদিয়ে গতকাল শুক্রবার টঙ্গীর তুরাগ তীরে শুরু হয়েছে  মুসলিম জাহানের দ্বিতীয় বড় সমাবেশ বিশ্ব ইজতেমা। আল্লাহু আল্লাহু ধ্বনিতে গতকাল মুখর ছিল বিশ্ব ইজতেমার ময়দান। জুমার নামাজের পর লাখো মুসলি্ল দুহাত তুলে আল্লাহর দরবারে নিজেদের ভুলের জন্য ক্ষমা চাইলেন। প্রার্থনা করলেন বিশ্বে শান্তি প্রতিষ্ঠা, মুসলিম ভ্রাতৃত্বের ঐক্য ও সমৃদ্ধি অর্জনের জন্য। তাবলিগ জামাতের ৪৮তম আসর এবারের বিশ্ব ইজতেমা দুই পর্বে অনুষ্ঠিত হচ্ছে। কাল রোববার অনুষ্ঠিত হবে আখেরি মোনাজাত। প্রথমবারের মতো দুই পর্বে শুরু হওয়া ইজতেমা চার দিন বিরতির পর ২৮ থেকে ৩০ জানুয়ারি দ্বিতীয় পর্ব অনুষ্ঠিত হবে। এ পুরো  সময়ই আইন-শৃঙ্খলা বাহিনী পাঁচটি সেক্টরে তিন স্তরের নিরাপত্তা দেবে। আয়োজকদের চেষ্টা থাকবে যাতায়াত, খাওয়া-দাওয়া, অসুস্থতাসহ সব ধরনের দুর্ভোগ কমানোর।  জনস্রোত : ইজতেমার প্রথম পর্বের শুরুর দিনে গতকাল ভোরের আলো ফোটার আগে থেকেই দেশের বিভিন্ন প্রান্ত থেকে সড়কপথে, ট্রেনে, নৌকায় এবং হেঁটে  মুসলি্লরা স্রোতের মতো আসতে শুরু করেন। এ জনস্রোত এসে মিশেছে টঙ্গীর তুরাগ নদের তীরে বিশ্ব ইজতেমা ময়দানে। ফলে ইজতেমা মাঠ পরিণত হয় লাখো মানুষের মহাসমুদ্রে। বিশ্বের ৯৫টি দেশের ৯ হাজার বিদেশি মুসলি্লও গতকাল যোগ দিয়েছেন ইজতেমায়।  জুমার নামাজে অংশ নিতে তাবলিগবন্দি মানুষের পাশাপাশি হাজার হাজার ধর্মপ্রাণ মুসলমানরা গতকাল ইজতেমায় আসেন। টঙ্গী, উত্তরা, আশুলিয়া, সাভার, মিরপুর, গাজীপুরসহ আশপাশের বিভিন্ন এলাকা ও পার্শ্ববর্তী জেলাগুলো থেকে মুসলি্লদের ঢল নামে ইজতেমায়। সকালেই পুরো ময়দান পরিপূর্ণ হয়ে যায়। পরে আসা মুসলি্লরা ঠাঁই নেন মহাসড়ক, আশপাশের রাস্তা ও বাড়িগুলোর ছাদে। অনেকেই খোলা আকাশের নিচে হোগলার চাটাই, মাদুর, পাটি, খবরের কাগজ, পলিথিন এবং জায়নামাজ বিছিয়ে অংশ নেন জুমার নামাজে। নামাজ শেষ হওয়ার পর মুসলি্লদের ভিড়ে বন্ধ হয়ে যায় ঢাকা-ময়মনসিংহ  মহাসড়ক। দিনভরই টঙ্গী ও আশপাশের এলাকায় তীব্র যানজট লেগে থাকে। লাখো মুসলি্লর সঙ্গে জুমার নামাজে অংশ নেন স্বরাষ্ট্র প্রতিমন্ত্রী অ্যাডভোকেট শামসুল হক টুকু, স্বাস্থ্য প্রতিমন্ত্রী মুজিবুর রহমান, গাজীপুরের দুই সাংসদ আ ক ম মোজাম্মেল হক ও জাহিদ আহসান রাসেল, টঙ্গী পৌরসভার মেয়র অ্যাডভোকেট আজমত উল্লাহ খান প্রমুখ।  বয়ান ও জুমা : তাবলিগ জামাতের শীর্ষ মুরবি্ব পাকিস্তানের মাওলানা আবদুল ওহাব শুক্রবার ফজরের নামাজের পর আমবয়ান শুরু করেন। এ বয়ানের মধ্যদিয়েই আনুষ্ঠানিকভাবে শুরু হলো ইজতেমা। উর্দু ভাষায় উপস্থাপিত বয়ানের  বাংলায় তরজমা করেন বাংলাদেশের মাওলানা ওমর ফারুক। জুমার জামাতে ইমামতি করেন কাকরাইল মসজিদের খতিব হাফেজ মাওলানা জুবায়ের। জুমার নামাজের পর বয়ান করেন তাবলিগ জামাতের প্রবীণ মুরবি্ব ভারতের মাওলানা অহম্মদ লার্ড। তাবলিগ মুরবি্বদের বয়ান একইসঙ্গে বিভিন্ন ভাষাভাষিদের মধ্যে তরজমা করে শোনানো হয়। গতকাল প্রথম দিনে মুরবি্বগণ তাবলীগের ছয় ওছুলের মধ্যে দাওয়াতে দ্বীনের মেহনতের ওপর গুরুত্ব আরোপ করে বয়ান করেন।  বয়ানে তাবলিগ মুরবি্বগণ বলেন, মোহতারাম ভাই ও দোস্ত আওর বুজুর্গ, আল্লাহ তাআলা আপনাকে আমাকে দুনিয়াতে পাঠিয়েছেন এবং আল্লাহ  তাআলা এটা সিদ্ধান্ত নিয়েছেন যে, দুনিয়াতে যে একবার আসবে তাকে মৃত্যুবরণ করতে হবে। আল্লাহ পাকের এ সিদ্ধান্তের কোনো পরিবর্তন হবে না। কারণ তিনি কোরআনপাকে বলে দিয়েছেন, পৃথিবীতে যতকিছু আছে তার সবকিছুই একদিন শেষ হয়ে যাবে। আল্লাহ পাকের সত্তা চিরস্থায়ী, যার কোনো শুরু নেই আর শেষও নেই। বলেন, আল্লাহপাক মহান শক্তিশালী। তিনি সবকিছু জানেন। তার জ্ঞানের বহির্ভূত কোনো জিনিস নেই। এমন একসময় ছিল যে, তখন পৃথিবীর কোনো বস্তু সম্বন্ধে আলোচনা ছিল না; কিন্তু তখনও আল্লাহ পাক ছিলেন। যখন মানুষ ছিল না, মানুষ সম্পর্কে কোনো আলোচনাই ছিল  না। আল্লাহ ছাড়া আর কেউ নেই যিনি খেজুর গাছ থেকে খেজুর বের করতে পারেন। আল্লাহ ছাড়া আর কেউ নেই যিনি বিভিন্ন ধরনের ফল উৎপাদন করতে পারেন।  বিদেশি অতিথি : ইজতেমার প্রথম পর্বের প্রথম দিন মিসর, ওমান, সৌদি আরব, সংযুক্ত আরব আমিরাত, কাতার, অস্ট্র্রেলিয়া, ব্রুনাই, কানাডা, কম্বোডিয়া, ডেনমার্ক, ফিনল্যান্ড, জার্মানি, ইরান, জাপান, মাদাগাস্কার, মালি, মোজাম্বিক, নাইজেরিয়া, পানামা, সেনাগাল, দক্ষিণ আফ্রিকা, তাঞ্জানিয়া, ত্রিনিদাদ, রাশিয়া, আমেরিকা, জিম্বাবুয়ে, বেলজিয়াম, ক্যামেরুন, চীন, কমোরেস, ফিজি, ফ্রান্স, ইন্দোনেশিয়া,  ইতালি, কেনিয়া, মালয়েশিয়া, মিয়ানমার, নিউজিল্যান্ড, নরওয়ে, ফিলিপাইন, সিঙ্গাপুর, শ্রীলংকা, সুইডেন, থাইল্যান্ড, তুরস্ক, যুক্তরাজ্য, জাম্বিয়া, কোরিয়া, আলজেরিয়া, জিবুতি, ইথিওপিয়া, ইরাক, ফিলিস্তিন, কুয়েত, মরক্কো, কাতার, সোমালিয়া, সিরিয়া, তিউনিসিয়া, ইয়েমেন, পাকিস্তান, বাহরাইন, ইরিত্রিয়া, জর্দান, মৌরিতানিয়া, ভারত, সুদান, দুবাইসহ বিশ্বের ৯৫টি রাষ্ট্রের ৯ হাজার মুসলি্ল ইজতেমায় অংশ নিয়েছেন। বিভিন্ন ভাষাভাষি ও মহাদেশ অনুসারে ইজতেমা ময়দানে বিদেশি মেহমানদের জন্য মোট ৩টি তাঁবু নির্মাণ করা হয়েছে। সেখানে তাদের জন্য প্রয়োজনীয়  সুযোগ-সুবিধার ব্যবস্থা রাখা হয়েছে। এ বছর মিসর থেকে সর্বোচ্চসংখ্যক প্রায় ১ হাজার ১০০ এবং ওমান থেকে দ্বিতীয় সর্বোচ্চ প্রায় সাড়ে ৮০০ মুসলি্ল ইজতেমায় অংশ নিয়েছেন।  আরও দুজনের মৃত্যু : গত বৃহস্পতিবার রাতে ইজতেমা ময়দানে দুজন মুসলি্লর মৃত্যু হয়েছে। এ নিয়ে গত দুদিনে ইজতেমায় এসে একজন পুলিশসহ চারজন মুসলি্ল মারা গেছেন। বৃহস্পতিবার রাত ১০টায় শৌচাগারে পা পিছলে পড়ে গুরুতর আহত হন সফিকুর রহমান মুন্না (৫০)। তাকে দ্রুত টঙ্গী সরকারি হাসপাতালে নেওয়ার পর কর্তৃব্যরত চিকিৎসক তাকে মৃত ঘোষণা করেন। সফিকুর রাজধানীর টিকাটুলির  বাসিন্দা। এছাড়া বৃহস্পতিবার রাত দেড়টায় ইজতেমায় অবস্থানকালে হঠাৎ স্টোক করে মারা যান আবদুর রহমান (৭৫)। তার বাড়ি সিরাজগঞ্জ জেলা সদরের রানী গ্রামের তালতলায়।  রোগে আক্রান্ত : ইজতেমায় এসে বেশকিছু মুসলি্ল আকস্মিক বিভিন্ন রোগে আক্রান্ত হয়ে পড়েছেন। গতকাল ইবনে সিনা ও হামদর্দসহ ফ্রি চিকিৎসাকেন্দ্র এলাকা ঘুরে দেখা গেছে, মুসলি্লরা দীর্ঘ লাইনে দাঁড়িয়ে চিকিৎসাসেবা গ্রহণ করছেন। ইজতেমা এলাকায় বিভিন্ন প্রতিষ্ঠানে ৪৫টি ফ্রি চিকিৎসাকেন্দ্র রয়েছে। টঙ্গী সরকারি হাসপাতাল সূত্রে জানা গেছে, গত দুই দিনে গুরুতর অসুস্থ ৩০ জনকে  ভর্তি ও ১০ জনকে ঢাকার বিভিন্ন হাসপাতালে স্থানান্তর করা হয়।  বিএনপির চিকিৎসাকেন্দ্র : বিশ্ব ইজতেমা উপলক্ষে চিকিৎসাকেন্দ্র খুলেছে বিএনপি। সেখানে মুসলি্লদের চিকিৎসা সংক্রান্ত পরামর্শ ও সেবা দেওয়া হবে।  ২৪ মোবাইল কোর্ট : ইজতেমায় স্থাপিত গাজীপুর জেলা প্রশাসনের নিয়ন্ত্রণ কক্ষ সূত্রে জানা যায়, ইজতেমায় হোটেল রেস্তোরাঁয় বিশুদ্ধ খাবার সরবরাহ নিশ্চিত করতে ২৪টি ভ্রাম্যমাণ আদালত কাজ করছেন। এছাড়া আদালত ইজতেমা এলাকায় অবৈধ স্থাপনা উচ্ছেদ এবং পকেটমার ও ছিনতাইকারীদের তাৎক্ষণিক বিচার করার কাজেও নিয়োজিত রয়েছেন।  ইজতেমায় বিশাল জমায়েতের সুযোগে রেস্টুরেন্ট মালিকরা খাবারের আইটেমে তিন-চারগুণ বেশি দাম হাঁকছেন।  গাড়ি চলাচল ও পার্কিং : ইজতেমা চলাকালে ধউড় সেতু থেকে আবদুল্লাহপুর হয়ে প্রগতি সরণি এবং টঙ্গী সেতু থেকে গাজীপুর চৌরাস্তা পর্যন্ত সব ধরনের গাড়ি (বিমানযাত্রী ও বিমান ত্রুক্র বহনকারী যানবাহন, ফায়ার সার্ভিসের গাড়ি ও অ্যাম্বুলেন্স ছাড়া) চলাচল বন্ধ থাকবে বলে পুলিশ কর্তৃপক্ষ জানিয়েছে।  মুসলি্লদের গাড়ি পার্কিংয়ের জন্য ঢাকা মহানগর এলাকায় নির্ধারিত স্থানগুলো হলো সাধারণ পার্কিং-১ (নিকুঞ্জ-১ আবাসিক এলাকার খালি জায়গা),  সাধারণ পার্কিং-২ (উত্তরা ৬ নম্বর সেক্টর ও রাজউক কলেজের আশপাশের খালি জায়গা), সিলেট বিভাগ পার্কিং (উত্তরা ১২ নম্বর সেক্টর), বরিশাল বিভাগ পার্কিং (আশুলিয়া ধউড় সেতু সংলগ্ন স্থান)। ঢাকা বিভাগ পার্কিং (সোনারগাঁও সড়ক ও জনপথ সড়কের পূর্ব থেকে পশ্চিম প্রান্ত)। চট্টগ্রাম বিভাগ পার্কিং (উত্তরা ১৩ নম্বর সেক্টরের গাউছুল আজম রোড ও গরিবে নেওয়াজ রোডের উভয় পাশ), খুলনা বিভাগ পার্কিং (উত্তরা ১০ ও ১১ নম্বর সেক্টরের রাস্তার উভয় পাশ)। রাজশাহী ও রংপুর বিভাগ পার্কিং (কামারপাড়া হাউজিং মাঠ ও উত্তরা ১০ নম্বর সেক্টরের খালি জায়গা। বরিশাল ও  খুলনা বিভাগ পার্কিং (উত্তরা ১৮ নম্বর সেক্টরের খালি জায়গা)।